Петер Рюмкорф
Освен любовта нищо друго

Превод от немски: Венцеслав Константинов, —

chitanka.info

За кратко настанил се в този мой градински квадрат,

където вечерта още не иска да напусне очите ми,

хубаво е

да мога сега да кажа: хубаво е

как небето се прояснява и любовта ме замайва,

всичко след толкова безумия и скитания,

да заудрям по едно уседнало сърце, усещаш

удар с нож дълбоко във вкоравената гръд

РАДОСТТА.

Щом остроумието ми не променя страната,

устата ми заговаря веднага,

— ръката се вдига и клепачът се спуска за нищо —

но докато все още дишам, пуша и съществувам,

докато все още тъгата ме разяжда

и все още моето щастие ме интересува,

искам

онова, от което аурата ни припламва,

да възхваля с несдържан език!

Дръзка в прелестта: Тебе,

когато нощта вече хвърля своя плащ

върху твоята неука плът, всички неща

се обръщат откъм тленната си страна,

а от обилния мрак струи

тъмно веселие…

Аз обаче отсам и оттатък челото си не назовавам

освен любовта нищо друго,

което ме държи и ми действа.

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.